PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/1/1/242					         Bratislava 15.november 2002

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na návrh podnikateľa ŠKODA AUTO Slovensko, s.r.o., so sídlom Sabinovská 6, 821 02 Bratislava, zastúpeného Ing. Radovanom Cengelom, so sídlom Sabinovská 6, 821 02 Bratislava, podľa § 25 ods. 1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov  v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, vo veci vydania rozhodnutia podľa § 5 ods. 3 zákona č. 188/1994 Z.z.  o ochrane hospodárskej súťaže v znení neskorších predpisov o tom, či činnosti  a  konania na základe Obchodnej zmluvy uzavretej dňa 27.11.2000 medzi podnikateľmi ŠKODA AUTO Slovensko, s.r.o., so sídlom Sabinovská 6, 821 02 Bratislava a AMOS – Ján Vidlička, so sídlom Hviezdoslavova č. 25, 920 01 Hlohovec nie sú v rozpore s § 3 a  4 zákona č. 188/1994 Z.z. o ochrane hospodárskej súťaže v znení neskorších predpisov alebo či jednotlivé dohody obmedzujúce súťaž nie sú v rozpore  s § 5 ods. 1 zákona č. 188/1994 Z.z.  o ochrane hospodárskej súťaže v znení neskorších predpisov takto

rozhodol:

podľa § 32 ods. 2 písm. c)  zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov  v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž  a o zmene a doplnení niektorých zákonov konanie zastavuje, nakoľko dôvod na konanie nebol daný. 
Odôvodnenie: 

Protimonopolnému úradu Slovenskej republiky, odboru dohôd obmedzujúcich súťaž, (ďalej len „úrad“) bol dňa 17.05.2002 doručený návrh podnikateľa ŠKODA AUTO Slovensko, s.r.o., so sídlom Sabinovská 6, 821 02 Bratislava, zastúpeného Ing. Radovanom Cengelom, so sídlom Sabinovská 6, 821 02 Bratislava,  na vydanie rozhodnutia podľa § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon č. 188/1994 Z.z.“) o tom, či   Obchodná zmluva (ďalej len „Zmluva“) uzavretá dňa 27.11.2000 medzi podnikateľmi ŠKODA AUTO Slovensko, s.r.o., so sídlom Sabinovská 6, 821 02 Bratislava (ďalej len „ŠKODA AUTO Slovensko s.r.o.“) a AMOS – Ján Vidlička, so sídlom Hviezdoslavova č. 25, 920 01 Hlohovec(ďalej len „AMOS – Ján Vidlička“) nie je v rozpore s §  3 a 4  zákona č. 188/1994 Z.z. alebo či ich dohoda obmedzujúca súťaž nie je v rozpore  s § 5 ods. 1 zákona č. 188/1994 Z.z.  (negatívny atest).

Na základe predmetného návrhu začalo dňa 17.05.2002 správne konanie podľa § 25 ods.1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž  a o zmene a doplnení niektorých zákonov (ďalej len „zákon č. 136/2001 Z.z.“), účastníkmi ktorého sa stali podnikatelia ŠKODA AUTO Slovensko s.r.o. a AMOS – Ján Vidlička.

Nakoľko v priebehu konania došlo zákonom č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01.10.2002 k zmene a doplneniu zákona č. 136/2001 Z.z. a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z.z.

Úrad na základe § 44 ods. 1 zákona č. 136/2001 Z.z., podľa ktorého právne vzťahy vzniknuté pred dňom nadobudnutia účinnosti tohto zákona sa posudzujú podľa doterajších predpisov, posudzoval Zmluvu, vzhľadom na dátum jej uzavretia a platnosti, t.j.  27.11.2000,  z hmotno-právneho hľadiska  podľa zákona č. 188/1994 Z.z. a po stránke procesno-právnej podľa zákona č. 136/2001 Z.z.

Podnikateľ ŠKODA AUTO Slovensko s.r.o. je spoločnosť s ručením obmedzeným, ktorá podľa výpisu z Obchodného registra Okresného súdu Bratislava I  bola založená dňa 16.02.1993. Predmetom jej činnosti je najmä kúpa tovaru za účelom jeho ďalšieho predaja a predaj, prenájom hnuteľných a nehnuteľných vecí, sprostredkovateľská činnosť v oblasti obchodu, služieb, priemyslu, propagačná činnosť. Jediným spoločníkom podnikateľa ŠKODA AUTO Slovensko s.r.o. je podnikateľ ŠKODA, automobilová a.s., tř. Václava Klementa 869, Mladá Boleslav, Česká republika (ďalej len „Škoda automobilová a.s.“).

Podľa Importérskej zmluvy uzavretej medzi podnikateľmi  ŠKODA AUTO Slovensko s.r.o. a Škoda automobilová a.s. dňa 01.06.1993 je podnikateľ ŠKODA AUTO Slovensko s.r.o. výhradným dovozcom automobilov značky ŠKODA pre územie Slovenskej republiky. Na základe rozhodnutia Ministerstva dopravy, pôšt a telekomunikácií SR zo dňa 03.11.1997 č. 1722-243/97 je ŠKODA AUTO Slovensko s.r.o. hromadným dovozcom vozidiel továrenskej značky ŠKODA zahraničného výrobcu Škoda automobilová a.s.

Podľa výpisu zo živnostenského registra vydaného Okresným úradom v Hlohovci je predmetom podnikania AMOS – Ján Vidlička sprostredkovanie obchodu, veľkoobchod– kúpa a predaj tovaru v rozsahu voľnej živnosti iným prevádzkovateľom živnosti, maloobchod – kúpa a predaj tovaru v rozsahu voľnej živnosti konečnému spotrebiteľovi, oprava motorových vozidiel, oprava karosérií, lakovanie vozidiel v prevádzkárňach v Hlohovci, Trnave, Piešťanoch. 

Podľa ustanovenia § 3 ods. 1 zákona č. 188/1994 Z.z. dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak tento zákon neustanovuje inak. 

Podľa ustanovenia § 3 ods. 2 zákona č. 188/1994 Z.z. zakázanými sú najmä dohody obmedzujúce súťaž, ktoré obsahujú
a/ priame alebo nepriame určenie cien tovaru,
b/ záväzok obmedzenia alebo kontroly výroby, odbytu, technického rozvoja alebo investícií,
c/ rozdelenie trhu alebo zdrojov zásobovania,
d/ záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e/ podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.
	
	Podľa § 5 ods. 3 zákona č. 188/1994 Z.z.  úrad na návrh podnikateľov vydá rozhodnutie o tom, či ich činnosti alebo konania nie sú v rozpore s § 3 a 4 alebo či jednotlivé dohody obmedzujúce súťaž nie sú v rozpore s § 5 ods.1 zákona č. 188/1994 Z.z.  (negatívny atest).
	
	Podľa § 5 ods. 1 zákona č. 188/1994 Z.z.  sa zákaz podľa § 3 a 4 nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5% celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž uvedených v § 3 ods. 2 písm. a) a c) alebo
b) obmedzovania  súťaže  dohodami  obmedzujúcimi  súťaž,  ktorých  úhrnný  účinok
    presahuje 5 % celkového podielu zhodných alebo vzájomne zastupiteľných
    tovarov na relevantnom trhu.

Úrad v prvom kroku posúdil jednotlivé ustanovenia Zmluvy a zistil, že jej predmetom je predaj zmluvného programu v rozsahu uvedenom v prílohe 1 tejto zmluvy a zaistenie trhu definovaného v článku 3 zmluvnými výrobkami, vrátane servisného zabezpečenia a v každom ohľade podporovanie vážnosti, ako aj dobrého mena ŠKODY a zmluvného programu. Zmluvný program tvoria automobily ŠKODA, náhradné diely, výmenné diely a iné zmluvné výrobky, ktoré sú uvedené v prílohe č. 1 tejto zmluvy. V zmysle Zmluvy dodávateľ ohraničuje predaj výrobkov vymedzenému počtu schválených distribútorov, ktorým sa zakazuje opätovný predaj týchto výrobkov iným než konečným spotrebiteľom alebo iným autorizovaným distribútorom a zároveň dodávateľ vyžaduje, aby tento autorizovaný distribútor spĺňal určité kvalitatívne kritériá. Podnikateľ ŠKODA AUTO Slovensko s.r.o. menuje v princípe jedného autorizovaného distribútora pre určité územie, v danom prípade to bol podnikateľ AMOS - Ján Vidlička,  ktorý spĺňal požiadavky kladené zo strany podnikateľa ŠKODA AUTO Slovensko s.r.o. Ide o zmluvu, ktorá má vertikálny charakter, t.j. zmluvné strany pôsobia na rôznych úrovniach trhu; podnikateľ AMOS - Ján Vidlička pôsobí na úrovni autorizovaných distribútorov automobilov značky ŠKODA a spoločnosť ŠKODA AUTO Slovensko s.r.o. je výhradný dovozca týchto automobilov. Spoločnosť ŠKODA AUTO Slovensko s.r.o. sa v Zmluve zaviazala dodávať zmluvné výrobky len autorizovaným distribútorom, ktorých vyberá na základe určitých kritérií, ktoré vyžaduje povaha výrobku.
 	
Po analýze jednotlivých ustanovení Zmluvy úrad dospel k nasledujúcim záverom: 

1. 	Čl. 1 v znení:	“Obchodník je povinný predávať zmluvný program v rozsahu uvedenom v prílohe 1 a zaistiť zmluvnými výrobkami trh definovaný v článku 3, včítane servisného zabezpečenia a v každom ohľade podporovať vážnosť, ako aj dobré meno ŠKODY a zmluvného programu.“ 

	Čl. 3 písm. a) v znení: „Obchodník je povinný zaistiť zmluvnými výrobkami trh definovaný v protokole č. 1, ktorý je nedeliteľnou súčasťou tejto zmluvy.“ 

Vymedzenie územia, na ktorom má obchodník povinnosť predávať zmluvný program a poskytovať služby potrebné na ich užívanie má charakter dohody obmedzujúcej súťaž podľa § 3 ods. 2 písm. b) zákona č. 188/1994 Z.z., nakoľko predstavuje záväzok obmedzenia odbytu pre odberateľa - obchodníka predávať zmluvné výrobky  len v rámci  vymedzenej územnej oblasti. Zároveň v kontexte všetkých obchodných zmlúv podnikateľa ŠKODA AUTO Slovensko s.r.o. uvedené ustanovenia predstavujú rozdelenie trhu medzi jednotlivými obchodníkmi podľa § 3 ods. 2 písm. c) zákona č. 188/1994 Z.z., nakoľko každému obchodníkovi prideľuje na podnikateľské aktivity len určitú časť trhu v rámci územia SR. Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

2.	Čl. 5 v znení: „ ŠAS si vyhradzuje právo dodávať odberateľom uvedeným v prílohe 3, vzhľadom k ich zvláštnemu postaveniu, tiež priamo. Za starostlivosť o priamo dodávané vozy dostane obchodník primeranú úhradu. ŠAS bude dodávať okrem priamym odberateľom uvedeným v prílohe č. 3 zmluvné výrobky výlučne autorizovaným obchodníkom.“

Zmluva v tejto časti predstavuje dohodu obmedzujúcu súťaž obsahujúcu záväzok obmedzenia a kontroly odbytu podľa § 3 ods. 2 písm. b) zákona č. 188/1994 Z.z. V zmysle tohto ustanovenia má obchodník ŠKODA AUTO Slovensko s.r.o. obmedzenú voľnosť rozhodovania o tom,	 komu bude dodávať zmluvné výrobky. Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

3.	Čl. 9 písm. a) v znení: „Obchodník je oprávnený predávať sortiment zmluvného programu odberateľom, ktorí majú bydlisko, prípadne sídlo firmy v Slovenskej republike. Obchodník nesmie predávať zmluvný program osobám alebo spoločnostiam, ktoré získavajú zmluvné výrobky k ďalšiemu živnostenskému alebo príležitostnému predaju.“

Zmluva v tejto časti predstavuje dohodu obmedzujúcu súťaž obsahujúcu záväzok obmedzenia a kontroly odbytu a investícií podľa § 3 ods. 2 písm. b) zákona č. 188/1994 Z.z. V zmysle tohto ustanovenia má obchodník obmedzenú voľnosť rozhodovania o tom, s kým vstúpi do obchodných vzťahov. Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

 4.	Čl. 9 písm. b) v znení: „Pokiaľ ŠKODA a ŠAS ponúka náhradné, výmenné diely  a príslušenstvo zo zmluvného programu, je obchodník povinný odoberať tieto diely výlučne od ŠAS, predávať tieto diely a používať ich pre služby zákazníkom. Nesmú sa predávať alebo používať iné diely, ktoré nie sú takého prevedenia a kvality. 
Pre záručné práce sa používajú výhradne náhradné a výmenné diely zo zmluvného programu. To isté platí pre prípady spoľahlivosti a práce v rámci zvolávacej akcie ŠAS.“

Zmluva v tejto časti predstavuje dohodu obmedzujúcu súťaž obsahujúcu záväzok obmedzenia a kontroly odbytu podľa § 3 ods. 2 písm. b) zákona, nakoľko  obmedzuje slobodu samostatného  rozhodovania obchodníka o tom, aké náhradné diely, príslušenstvo a vybavenie bude predávať a zároveň zabraňuje výrobcom, resp. dodávateľom náhradných dielov, príslušenstva a vybavenia iných značiek, ktoré nespĺňajú kritéria uvedeného ustanovenia v prístupe do  distribučnej siete podnikateľa ŠKODA AUTO Slovensko s.r.o.  Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

5.	Čl. 13 v znení: „ Z dôvodov zaistenia vysokej úrovne služieb pre zákazníkov (včítane ich plynulosti, zohľadňujúcej kolísanie odbytu a dodávok) bude mať obchodník na sklade trvalo zásobu zmluvných výrobkov, ktorá zodpovedá jej priemernej mesačnej potrebe.“  

Zmluva v tejto časti predstavuje dohodu obmedzujúcu súťaž, nakoľko obmedzuje voľnosť rozhodovania obchodníka o tom, aké množstvo zmluvných výrobkov odoberie od dodávateľa, resp. bude mať trvalo na sklade.  Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

6.	Príloha 2 b časť I. v znení: „predávané ND a P sú určené iba pre servisovanie vozidiel v zmluvnej opravovni obchodníka, pre servisovanie vozidiel v nezmluvných opravovniach a pre predaj fyzickým osobám k vykonávaniu opráv svojpomocou. Obchodník nesmie ND a P exportovať mimo územia Slovenskej republiky.“

Zmluva v tejto časti predstavuje dohodu obmedzujúcu súťaž, nakoľko obmedzuje voľnosť obchodníka rozhodnúť, s kým vstúpi do obchodného vzťahu pri predaji náhradných dielov a príslušenstva. Predmetné ustanovenie obsahuje záväzok obmedzenia odbytu podľa 
§ 3 ods. 2 písm. b) zákona č. 188/1994 Z.z. Z toho dôvodu je Zmluva v tejto časti podľa § 3 ods. 1 zákona č. 188/1994 Z.z. zakázaná.

7.	Čl. 11 písm. c) v znení: “ Obchodník zamestná dostatočný počet kvalifikovaného personálu tak, aby bol schopný riadne plniť činnosti vyplývajúce z tejto zmluvy....“ 

	Čl. 14 v znení: „Obchodník je povinný sa starať o účinnú podporu odbytu vo svojej oblasti, hlavne vhodnou reklamou a účasťou na akciách ŠAS poriadaných v jeho oblasti.“

Zmluva v týchto častiach predstavuje dohodu obmedzujúcu súťaž, nakoľko  obmedzuje voľnosť rozhodovania obchodníka o tom, akým spôsobom bude uskutočňovať svoju obchodnú činnosť a  propagáciu. Z toho dôvodu je Zmluva v tejto časti podľa § 3 ods. 1zákona č. 188/1994 Z.z. zakázaná.

8.	Čl. 15 v znení: „Obchodník sa bude starať o všetky zmluvné výrobky prostredníctvom organizačne  technicky účinných servisných služieb. Táto povinnosť obchodníka sa vzťahuje bez rozdielu taktiež na zmluvné výrobky, ktoré nepredal, ako aj pre prípady solídnosti a práce v rámci zvolávacej akcie ŠAS.
Obchodník je ďalej povinný poskytovať servisné služby zákazníkom pri priemyslových motoroch ŠKODA.“

Zmluva v tejto časti predstavuje dohodu obmedzujúcu súťaž, nakoľko
obmedzuje voľnosť obchodníka rozhodovať o spôsobe uskutočňovania svojej obchodnej činnosti, predovšetkým v oblasti  zabezpečovania opráv a údržby motorových vozidiel.  Z toho dôvodu je Zmluva v tejto časti podľa § 3 ods. 1zákona č. 188/1994 Z.z. zakázaná.

V ďalšom kroku úrad vymedzil relevantný trh podľa § 7 ods. 3 zákona č. 188/1994 Z.z., v ktorom je relevantný trh definovaný ako priestorový a časový súbeh ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.  Úrad vymedzil dva tovarové relevantné trhy,  a to trh distribúcie osobných automobilov a trh distribúcie malých nákladných automobilov (t.j. ľahkých úžitkových vozidiel). Priestorový relevantný trh vymedzil územím Slovenskej republiky, nakoľko podnikateľská činnosť spoločnosti ŠKODA AUTO Slovensko s.r.o. v oblasti distribúcie motorových vozidiel zahŕňa celé územie Slovenska, ktoré má charakter homogénneho prostredia. 

Podľa údajov, ktoré úrad získal v tomto správnom konaní, ako aj pri svojej ďalšej činnosti, na Slovensku pôsobí v súčasnosti približne 25 podnikateľov, ktorí  majú postavenie autorizovaného dovozcu pre určitú značku motorových vozidiel. Svoju distribučnú sieť majú postavenú na podobnom princípe ako podnikateľ ŠKODA AUTO Slovensko s.r.o.  – na zmluvných vzťahoch s jednotlivými autorizovanými predajcami. Ich distribučná sieť takisto pokrýva celé územie Slovenska. K najvýznamnejším konkurentom podnikateľa ŠKODA AUTO Slovensko s.r.o. patria podnikatelia: PEUGEOT SLOVAKIA, s.r.o., Brnianska 31, Bratislava,  Renault Slovensko, spol. s r.o., Dostojevského rad 28, Bratislava, Porsche Slovakia, Vajnorská 160, Bratislava, DAEWOO Motor Slovakia s.r.o., Vrbovská cesta 165, Piešťany, CITROEN SLOVAKIA, s.r.o., Plynárenská 1, Bratislava, FIAT SR, Pribinova 25, Bratislava, Auto Palace Slovakia, Panónska cesta 33, Bratislava a Motor-Car Wiesenthal & Co. spol. s r.o., Tuhovská 5, 831 07 Bratislava. 

Údaje o podieloch jednotlivých podnikateľov na relevantnom trhu distribúcie motorových vozidiel, rozdelené do jednotlivých kategórií s uvedením konkurujúcich výrobkov sú uvedené v nasledujúcich tabuľkách. 

Celkové podiely ŠKODA 
(osobné automobily + malé nákladné automobily)	
2001	2002 (január – apríl)	
49,19%	43,83	

ŠKODA – osobné automobily celkovo	
2001	2002 (január – apríl)	
52,77	46,98	

ŠKODA – malé nákladné automobily celkovo	
2001	2002 (január – apríl)	
11,54	2,39	

 TYP	2001

ŠKODA	2002
(január-apríl)
ŠKODA	KONKURENTI
(priemerné údaje za obdobie 2000 – apríl 2002)	
Osobný automobil
nižšia trieda (B)
Škoda Felicia/Fabia 

68,61%	

66,0%	Renault Thalia – 6,6%
Renault Clio – 5,55%
Peugeot 206 – 5,51%
VW Polo – 3,8%	
Osobný automobil
stredná trieda (M)
Škoda Octavia	
50,24%	
40,8%
	VW Golf – 9,0%
Peugeot  307 - 8,12
Citroen Xsara – 4,5%	
Osobný automobil
stredná veľká trieda (DM)
Škoda Superb	
2,34%
	
12,8%	VW Passat – 29,2%
Renault Laguna – 9,4%
Peugeot 406 - 4,35%	
Úžitkové vozidlo
malé úžitkové vozidlo (N1a)
Škoda PicUp	
22,66%
	
6,42%
	Seat Inca – 22,8%
Citroen Berlingo- 18,3%
Renault Kangoo – 14,4%
Fiat Doblo Cargo – 13,1%	

Úrad konštatuje, že Zmluva  obsahuje ustanovenie, ktoré je v rozpore s § 3 ods. 2 písm. c) zákona č. 188/1994 Z.z. a zároveň spoločný podiel účastníkov predmetnej dohody obmedzujúcej súťaž presahuje zákonom č. 188/1994 Z.z. stanovenú 5%-nú hranicu. Z toho dôvodu je Zmluva v rozpore s  § 3 zákona č. 188/1994 Z.z. a zároveň je dohodou obmedzujúcu súťaž, na ktorú sa nevzťahuje  § 5 ods. 1 zákona č. 188/1994 Z.z. 	

Úrad neuložil podnikateľom pokutu za porušenie povinností, nakoľko podľa § 14 ods. 1 zákona č. 188/1994 Z.z.  nie je možné uložiť pokutu podnikateľom, ktorí požiadali úrad o rozhodnutie podľa § 5 ods. 3 zákona č. 188/1994 Z.z.  

Úrad preto rozhodol tak, ako je uvedené vo výrokovej časti tohto rozhodnutia. 

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z.z./2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž  a o zmene a doplnení niektorých zákonov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia. V zmysle § 61 ods. 1 zákona č. 71/1967 Zb. o správnom konaní v znení neskorších predpisov má včas podaný rozklad odkladný účinok.

			

			   

			      

			      Ing. Ján Šufliarsky 
         riaditeľ odboru dohôd obmedzujúcich súťaž

Rozhodnutie sa doručí:

1. ŠKODA AUTO Slovensko, s.r.o., Sabinovská 6, 821 02 Bratislava
2. AMOS – Ján Vidlička, Hviezdoslavova č. 25, 920 01 Hlohovec